Fl-2017, il-PDG per capita f’Għawdex, skont l-Istandards tal-Kapaċità tal-Akkwist (Purchasing Power Standards, PPS), kien jikkorrispondi għal 60 % tal-medja tal-EU-28, livell ferm aktar baxx minn dak ta’ Malta, li bejn wieħed u ieħor huwa ekwivalenti għall-medja tal-EU-28. Bejn l-2000 u l-2011, il-PDG per capita għall-gżira ta’ Malta baqa’ taħt il-medja tal-UE. Id-distakk beda jonqos mill-2012. B’paragun ma’ dan, il-PDG per capita f’Għawdex naqas meta mqabbel mal-medja tal-UE bejn l-2000 u l-2007. Mill-2008, din ix-xejra ‘l isfel twaqqfet. Ir-reġjun beda jikkonverġi mal-medja tal-UE mill-2013, għalkemm b’pass inqas mgħaġġel minn dak tal-gżira ewlenija.

Id-distakk fl-iżvilupp ekonomiku relattiv bejn iż-żewġ gżejjer kiber bejn l-2000 u l-2017, minn 26 għal 41 punti perċentwali. Madankollu, ta’ min jinnota li l-viċinanza relattiva bejn iż-żewġ gżejjer tippermetti lill-ħaddiema jivvjaġġaw lejn il-gżira ta’ Malta biex jaħdmu waqt li jgħixu f’Għawdex. Fil-fatt, aktar minn 20 % tal-ħaddiema residenti f’Għawdex jaħdmu fuq il-gżira ta’ Malta. Il-PDG per capita jkejjel l-attivitajiet ekonomiċi fuq in-naħa tal-produzzjoni u ma jqisx id-dħul tal-unitajiet domestiċi. Għalhekk, il-benesseri ekonomiku reali taċ-ċittadini Għawdxin huwa sottovalutat mill-PDG per capita.

Rigward il-kompożizzjoni settorjali tal-Valur Miżjud Gross bejn żewġ reġjuni, l-ekonomija ta’ Għawdex ġeneralment tiddependi aktar fuq l-agrikoltura u s-sajd (+ 3 p.p.) u s-setturi tal-kostruzzjoni (+ 5 p.p.) mill-gżira ta’ Malta, u inqas fuq is-servizzi finanzjarji, tal-assigurazzjoni, tal-proprjetà immobbli u servizzi oħra (- 4 p.p.)





Grafika 2. L-evoluzzjoni tal-PDG per capita fl-Istandards tal-Kapaċità tal-Akkwist fir-reġjuni ta’ Malta, Għawdex u Kemmuna, 2000-2017 (EU-28 = 100)

Sors: Eurostat

Grafika 3. Il-kompożizzjoni tal-Valur Miżjud Gross tal-2016 fir-reġjuni ta’ Malta, Għawdex u Kemmuna

Sors: Eurostat

1.4.Is-Suq tax-Xogħol

L-evoluzzjoni tal-impjiegi kienet simili f’Malta u Għawdex matul il-perjodu 2015-2017, b’rati ta’ tkabbir annwali ta’ bejn il-5 % u s-6 %, u Għawdex irreġistra żieda ftit ogħla fl-impjiegi bejn l-2016 u l-2017 meta mqabbel ma’ Malta. Fiż-żewġ gżejjer, ir-rata tal-impjieg żdiedet matul l-istess perjodu, u Għawdex wera tkabbir aktar mgħaġġel (madwar + 4 p.p. kull sena) bejn l-2015 u l-2017 meta mqabbel ma’ Malta. Fl-2017, ir-rata tal-impjieg għal Għawdex (74 %) taqbeż kienet ogħla minn dik ta’ Malta (72 %).

Il-prossimità bejn iż-żewġ gżejjer u l-frekwenza tal-konnessjonijiet bil-vapur jippermettu l-ivvjaġġar regolari minn Għawdex lejn Malta: meta wieħed iqabbel l-impjieg skont il-post tar-residenza mal-impjieg skont il-post tax-xogħol, aktar minn 3,500 persuna residenti f’Għawdex fil-fatt jaħdmu fuq il-gżira ta’ Malta, u dawn jikkorrispondu għal madwar 22 % tal-forza tax-xogħol residenti.

Tabella 1. Impjieg skont il-post tar-residenza u skont il-post tax-xogħol f’Malta, Għawdex u Kemmuna, u r-rata tal-impjieg

Impjieg skont il-post tar-residenza 2015 2016 2017 Tkabbir 15/16 Tkabbir 16/17 Malta 194,329 205,002 216,492 5.5 % 5.6 % Għawdex u Kemmuna 13,901 14,678 15,677 5.6 % 6.8 % Impjieg skont il-post tax-xogħol 2015 2016 2017 Tkabbir 15/16 Tkabbir 16/17 Malta 197,403 208,423 219,998 5.6 % 5.6 % Għawdex u Kemmuna 10,827 11,257 12,171 4.0 % 8.1 % Differenza (dawk li jivvjaġġaw biex imorru għax-xogħol) 3,074 3,421 3,506 Rata tal-impjieg 2015 2016 2017 Malta 69 % 71 % 72 % Għawdex u Kemmuna 66 % 70 % 74 %

Rata tal-impjieg ikkalkulata bil-popolazzjoni bejn il-15 u l-64 bħala denominatur.

Sors: L-Uffiċċju Nazzjonali tal-Istatistika, Malta u l-Eurostat.

Il-kompożizzjoni tal-forza tax-xogħol fuq iż-żewġ gżejjer hija simili ħafna għall-kompożizzjoni tal-Valur Miżjud Gross: Għawdex jimpjega 4 p.p. aktar nies fl-agrikoltura u s-sajd, u 3 p.p. aktar fil-kostruzzjoni minn Malta, iżda 7 p.p. anqas fis-servizzi finanzjarji, tal-assigurazzjoni, tal-proprjetà immobbli u servizzi oħra.